projecte-aina/catalan_government_crawling huggingface dataset:
La UdL els ofereix en col·laboració amb empreses dels àmbits de la salut, les finances, la tecnologia i la gestió forestal
Lleida (ACN).- La Universitat de Lleida (UdL) ha iniciat durant el 2014 cinc projectes de doctorat industrial, gràcies a la col·laboració de diferents firmes dels àmbits de la salut, les finances, el vot electrònic i la gestió forestal.
Amb cofinançament de la Generalitat, les empreses poden contractar, per un període de tres anys, un titulat per desenvolupar recerques sobre la seva activitat.
La directora de l'Escola de Doctorat de la UdL, Olga Martín Belloso, es mostra satisfeta amb aquestes col·laboracions i espera que moltes més empreses participin en la nova convocatòria del Pla de doctorats industrials 2015, "ja que és una molt bona oportunitat per a les firmes que aposten per la innovació".
Cada recerca emmarcada en el Pla de doctorats industrials 2015 es tradueix en una tesi doctoral, amb menció de doctorat industrial.
L'spin-off de la UdL Dietary Molecular Diagnostics S.L. promou un projecte per generar un prototip de diagnosi precoç de demència associada a la malaltia d'Alzheimer a través de l'anàlisi del perfil de lípids circulants, tutoritzat pel professor de la Facultat de Medicina Manuel Portero.
Dins del mateix àmbit, l'spin-off del Centre de Recerca en Salut Internacional de Barcelona (CRESIB), Innovex Therapeutics SL, n'acull un sobre l'avaluació dels exosomes derivats de reticulòcits i la seua aplicabilitat en les malalties d'interès veterinari, tutoritzat pel professor de l'Escola Tècnica Superior d'Enginyeria Agrària de la UdL Lorenzo Fraile.
L'empresa financera Sallen Management acollirà un doctorand per investigar el disseny i la creació d'algoritmes per a la identificació de bitllets d'alta velocitat, en una tesi dirigida pel professor de l'Escola Politècnica Superior (EPS) de la UdL Francisco Claria.
I Scytl Secure Electronic Voting S.A., firma que va gestionar la plataforma dels resultats de les eleccions al Parlament Europeu 2014, un projecte centrat en les proves de coneixement nul per sistemes de votació electrònica, tutoritzat per la professora de l'EPS Magda Valls.
Tots aquests projectes de doctorat industrial s'afegeixen al de l'empresa de Solsona Forest Bioengineering Solutions S.A. per analitzar l'efecte de la gestió forestal i de les variables edafoclimàtiques en les comunitats fúngiques de sòls forestals i en la producció de bolets comestibles.
La tesi la dirigeix el professor del departament de Producció Vegetal i Ciència Forestal de l'ETSEA, José Antonio Bonet.
El Govern ha cofinançat un total de 76 doctorats industrials en la convocatòria del 2014, 16 més que en el període anterior, a més d'altres vuit ajudes específiques, ha informat aquest dimecres la Secretaria d'Universitats i Investigació de la Generalitat en un comunicat.
Els 84 projectes seleccionats pertanyen a tots els sectors empresarials, en especial, a enginyeria i arquitectura, sobretot a les tecnologies de la informació i la comunicació (TIC) i a enginyeria civil, seguides per les ciències de la salut.
En total, s'han compromès 12 milions d'euros a aquests projectes: quatre d'ells els aportarà el Govern i les empreses sufragaran els altres vuit milions.
Des del començament del pla, s'han posat en marxa més de 150 projectes amb la col·laboració de les universitats catalanes --públiques i privades--, i de 120 empreses, des de 'starts-ups' fins a grans companyies.
El Pla de Doctorats Industrials té com objectius contribuir a la competitivitat i a la internacionalització del teixit industrial català, captar talent i formar a doctors per a les empreses d'aquí en projectes d'R+D+I.
Consisteix a tirar endavant un projecte d'investigació estratègic d'una empresa que es desenvolupa en col·laboració amb un grup d'investigació reconegut per la Generalitat i que genera una tesi doctoral en una universitat catalana.
El secretari general del Consell Interuniversitari de Catalunya (CIC), Claudi Alsina, ha visitat aquest matí l'estand que el CIC té a la segona edició del congrés internacional d'ocupació i orientació professional JOBarcelona, que se celebra fins demà al Palau de Congressos de Catalunya.
A l'estand s'informa els visitants sobre el Pla de Doctorats Industrials (Pla DI), la Xarxa Universitària per a l'Ocupació i, de manera complementària, els màsters universitaris.
Alsina ha destacat que la presència a JOBarcelona evidencia que «l'orientació, les pràctiques i la inserció laboral dels universitaris són avui en un lloc destacat de l'agenda del Govern i de les institucions d'educació superior».
A l'estand del CIC es dóna a conèixer el Pla DI, que té com a objectius contribuir a la competitivitat i la internacionalització del teixit industrial català, captar talent i formar doctors i doctores per a les empreses dins de projectes d'R+D+I. En dues edicions, el Pla DI ja té 150 projectes amb el suport de 120 empreses i de les universitats catalanes.
A la tarda hi ha tingut lloc la conferència « Pla DI per a empreses: accedir al talent innovador en col·laboració amb les universitats».
En opinió del director del Pla DI, Antonio Huerta, «participar en un esdeveniment com JOBarcelona ens permet, tant a nosaltres com a les empreses que aposten per la innovació i la competitivitat, contactar amb el millor talent del país».
La conferència ha tingut el testimoni d'Esteve Clos, director de Desenvolupament i Programes de l'Escola de l'Aigua d'Aqualogy Coneixement (Grup Agbar).
Clos ha explicat com aposten «pel talent i el coneixement com a estratègia de sostenibilitat empresarial» i després ha destacat que «els doctorats industrials són una de les vies que tenim per detectar-los i incorporar-los».
El congrés JOBarcelona promociona l'ocupació juvenil i està dirigit a universitaris a partir del tercer curs de carrera i a titulats júniors.
Els universitaris participants es poden entrevistar directament amb els directors de recursos humans de 100 empreses i accedir a ofertes de pràctiques i de feina.
A la primera edició de JOBarcelona hi van assistir 14.000 participants i 85 empreses.
Al congrés d'enguany es preveuen 100 empreses, 450 experts en l'àmbit dels recursos humans i 20.000 estudiants, i es calcula que s'oferiran unes 2.000 oportunitats professionals per als joves universitaris.
A més, s'han programat 90 conferències i 100 tallers formatius i d'orientació professional.
El president de la Generalitat, Artur Mas, va presentar ahir al migdia els que seran els deu projectes estratègics de l'acció de govern.
En roda de premsa celebrada al Palau de la Generalitat, el president va desgranar aquest decàleg que «vol reforçar estructures de govern per impulsar projectes estratègics, alguns d'ells nous».
Durant l'explicació del projecte de polítiques al servei del teixit industrial i empresarial, el cap de l'executiu va parlar de la «consolidació del Pla de Doctorats Industrials per facilitar l'entrada de talent acadèmic i investigador dins les empreses per afavorir-ne la competitivitat».
En paraules del president, «hi ha prevista una nova convocatòria al llarg del mes de març amb l'objectiu d'impulsar 75 nous projectes de doctorat industrial i contribuir a la competitivitat i la internacionalització del teixit industrial català».
Des del començament del Pla al final del 2012, a Catalunya s'estan desenvolupant més de 150 projectes, amb 150 investigadors en formació, més de 120 empreses participants i projectes amb una inversió publicoprivada de més de 21,8 milions d'euros.
Els dies 10, 11 i 12 de març va tenir lloc la 25a edició del Fòrum ETSEIB, la fira de professionals del sector industrial que se celebra a l'Escola Tècnica Superior d'Enginyeria Industrial de Barcelona (ETSEIB).
El Fòrum ETSEIB ofereix als estudiants d'enginyeria i als que hi estan titulats apropar-se al mercat laboral, i permet a les empreses conèixer la realitat acadèmica del moment.
A la trobada, organitzada pels estudiants de l'ETSEIB, hi van assistir unes 70 empreses.
Durant el Fòrum ETSEIB, els alumnes no només van poden obtenir informació als estands de les companyies, sinó que també van tenir l'oportunitat de participar en activitats com cafès col·loqui, tallers i conferències, tot pensat per establir un contacte més directe amb el món laboral.
Els representants del Pla de Doctorats Industrials van oferir una conferència titulada «Doctorats Industrials: fer recerca a l'empresa i remuneradament».
Durant l'acte es va explicar en què consistia el projecte, així com les seves característiques, els requisits per accedir-hi i els avantatges, entre d'altres.
Els assistents van poder fer preguntes a l'equip tècnic del Pla de Doctorats Industrials i resoldre, així, tots els seus dubtes sobre aquesta iniciativa.
NOTÍCIA ORIGINAL - DIARI ARA | Actualitzada el 24/05/2015 00:02
L'Escola de Doctorat de la Universitat de Vic - Universitat Central de Catalunya ha apostat, des de bon començament, per promoure entre els grups de recerca de la universitat i entre el món industrial i empresarial la generació de projectes que puguin integrar-se en el Pla de Doctorats Industrials, l'objectiu del qual és contribuir a la competitivitat i internacionalització de la indústria catalana, reforçar els instruments per captar el talent que genera el país i situar els futurs doctors en condicions de desenvolupar projectes de R+D+I en una empresa.
Per a una universitat com la UVic-UCC, amb una forta voluntat d'inserció en el teixit econòmic, cultural i social que l'envolta, el vincle entre formació universitària d'alt nivell, la recerca avançada i la transferència de coneixement al sector productiu, esdevé un objectiu estratègic de primer ordre.
L'aprofundiment en habilitats d'investigació, d'organització i de comunicació que tot doctorat exigeix, no ha de tenir la finalitat d'acotar el seu impacte només al si de l'acadèmia, fins fa un temps, l'únic horitzó professional d'una persona amb el títol de doctorat.
Ha de servir, en tant que recerca d'excel·lència, per innovar en tots els àmbits en què sigui possible desenvolupar propostes de millora gràcies a la recerca doctoral.
No es tracta d'una migració forçosa dels doctorands cap a activitats fora de la universitat, sinó d'ampliar els espais que li són propis a la recerca i innovació i que, cada vegada, són més i amb més interseccions entre el món universitari i el món productiu.
CardioFunXion és un programa de doctorat industrial europeu (EID, European Industrial Doctorate) que forma part de les accions Marie Sklodowska-Curie, dins el Programa Marc per a la recerca i la innovació Horizon 2020.
Està codirigit per Bart Bijnens, cap del Grup de Recerca PhySense i investigador ICREA del Departament de Tecnologies de la Informació i les Comunicacions ( DTIC ), conjuntament amb Mathieu Craene, de l'empresa Philips Research França, Medysis.
A més, compta amb la col·laboració de l'Institut d'Investigacions Biomèdiques Pi i Sunyer ( IDIBAPS ) de Barcelona, i el Centre Hospitalari Universitari de Caen (Normandia, França), com a socis clínics del projecte.
Aquest EID, un programa pioner que dona l'oportunitat de fer la carrera acadèmica doctoral en col·laboració amb empreses europees, és el primer que aconsegueix la UPF i un dels pocs que existeix a l'Estat espanyol.
Gràcies al programa CardioFunxion, investigadors en fase inicial adquiriran habilitats de caire multidisciplinari amb tecnologia d'última generació per desenvolupar tècniques d'imatge avançades per a l'avaluació de trastorns cardiovasculars.
S'articula al voltant d'una plataforma de col·laboració clínica, acadèmica i industrial, i estableix aliances sostenibles per a l'obtenció d'eines d'interpretació d'imatges clíniques més eficients i controlables i d'aplicació clínica.
A més, conjuntament amb les capacitats científiques, els doctorands adquiriran capacitats i experiència en el desenvolupament comercial en un àmbit en què els avenços tecnològics, científics i clínics estan estretament vinculats.
CardioFunxion ofereix quatre posicions de doctorat industrial europees
Els estudiants de doctorat interessats en l'enginyeria biomèdica que obtinguin una de les quatre beques de doctorat industrial europeu que aporta el programa CardioFunXion s'inscriuran en una de les quatre línies de recerca del programa i seran supervisats per dos investigadors principals, un de la UPF i un de l'empresa Philips, i col·laboraran amb els dos centres clínics associats, IDIBAPS i la Universitat de Caen (França), 18 mesos a cadascun dels centres.
Altres e-notícies de recerca relacionades:
PhySense ha organitzat el primer simposi sobre funció cardíaca fetal i un curs sobre ecografia cardíaca en malalties congènites del cor
El passat dimecres dia 7 de juliol va tenir lloc, a la Universitat Politècnica de Catalunya, la defensa pública de la primera tesi doctoral del Pla de Doctorats Industrials.
L'autor, Francisco Mena, va defensar davant del tribunal d'experts la validesa del projecte i el mètode de la seva tesi, titulada «Característiques estructurals del formigó amb àrid reciclat mixt reforçat amb fibres».
Finalment, la tesi va rebre una qualificació positiva i el doctorand Mena es va convertir en el primer doctor industrial del Pla de Doctorats Industrials.
L'acte va comptar amb la presència, entre d'altres, dels directors de la tesi: Antonio Aguado de Cea, doctor enginyer de camins, canals i ports; Albert de la Fuente Antequera, doctor enginyer de camins, canals i ports, i Ignacio Segura Pérez, doctor en ciències químiques.
A la defensa pública també hi va assistir Marcos López Antich, director general d'Escofet 1886, SA, empresa participant en la tesi doctoral.
L'estudiant de doctorat industrial Anna Regordosa ha obtingut dues mencions honorífiques en un concurs de metal·lografia de l'ASM International per dues micrografies fetes durant la seva tesi doctoral.
Ambdues distincions han estat obtingudes en la categoria de micrografia artística en blanc i negre.
L'Anna va començar el seu doctorat industrial l'any 2012 amb el projecte «Innovació i desenvolupament del procés metal·lúrgic en ferro grafític esferoïdal i laminar» a l'empresa Fundería Condals, amb la col·laboració de la Universitat de Barcelona.
Segons Regordosa, «fer el doctorat industrial era una bona oportunitat per tenir contacte amb el món de l'empresa i continuar, al mateix temps, amb la formació acadèmica».
Si vols conèixer el projecte de l'Anna fes clic aquí.
Pots consultar la llista de guanyadors fent clic aquí
Estada del primer any de doctorat: Uppsala (Suècia)
Sóc en Carles Castaño i estic cursant el meu doctorat industrial en ecologia de fongs i en la recerca de noves aplicacions per estudiar la producció de bolets comestibles i millorar-ne la capacitat de detecció.
La meva primera estada internacional com a doctorand industrial va ser a Uppsala (Suècia), concretament, a la Universitat Sueca de Ciències Agràries.
El motiu de l'estada va ser el desenvolupament d'una part del treball de laboratori per redactar la meva tesi, ja que aquest és un centre reconegut en el meu camp.
Els treballs es van desenvolupar sota la supervisió del professor Björn Lindahl, expert en ecologia molecular de fongs.
El professor Lindahl és el supervisor d'un grup d'investigació de la mateixa universitat que estudia el paper dels fongs en el cicle del carboni i el nitrogen, i la relació que hi ha entre els fongs forestals i la seva productivitat als boscos, entre d'altres.
L'objectiu dels sis mesos a Uppsala era realitzar un estudi de les comunitats de fongs de sòls forestals provinents de les parcel·les permanents que el grup de recerca liderat pel professor José Antonio Bonet, de la Universitat de Lleida, i l'empresa Forest Bioengineering Solutions, SA, tenim instal·lades al paratge natural d'interès nacional (PNIN) de Poblet.
Aquests treballs consistien a preparar les mostres de sòl obtingudes i a aïllar-ne les seqüències d'ADN dels fongs.
A través de l'extracció, l'amplificació i la purificació de les mostres, vàrem seqüenciar massivament aquest ADN, i vam obtenir un total de 800.000 seqüències.
L'anàlisi bioinformàtica d'aquestes dades va ser possible gràcies al professor Lindahl i a l'equip de bioinformàtics del departament, mitjançant la plataforma d'anàlisi bioinformàtica desenvolupada pel mateix grup.
Gràcies a l'estada, estem començant a redactar els resultats obtinguts i podrem avançar en la capacitat de detecció i de predicció de fongs comestibles i amenaçats, així com estudiar quins factors expliquen la distribució dels fongs forestals i quins amenacen la seva supervivència.
Un dels trets més sorprenents del Departament de Micologia i Patologia Vegetal d'aquesta universitat és la seva organització i la gran quantitat d'investigadors i d'estudiants de doctorat que hi treballen.
Això els permet optimitzar molt més els recursos i organitzar molt millor les tasques.
Per aquest fet, la possibilitat de treballar en aquest laboratori m'ha permès obtenir la majoria de les dades de laboratori en tan sols pocs mesos.
Tanmateix, això ens ha permès començar a treballar en projectes en comú amb la Universitat de Lleida i a establir sinergies per poder treballar conjuntament en nous estudis.
L'estada ha comportat per a mi un avenç molt significatiu en la meva tesi, a part de noves possibilitats de col·laboració i d'estudi.
Tot i que a l'hivern hi fa més fred i hi ha menys llum, també té la seva part positiva.
La Jornada Connect-EU és l'esdeveniment clau per conèixer les oportunitats per participar en projectes europeus de recerca, desenvolupament i innovació en les noves convocatòries del programa de finançament Horitzó 2020 per al període 2016 i 2017.
T'interessa si ets una empresa, universitat, un centre tecnològic o un centre de recerca amb un projecte d'R+D o amb intenció d'iniciar un procés de col·laboració i d'internacionalització de la teva R+D i Innovació.
El proper dia 29 de gener tindrà lloc a Barcelona a l' ESADE Business School una jornada informativa organitzada per la Comissió Europea, ESADE, MINECO i AGAUR, on s'exposaran les oportunitats de finançament de les Accions Marie S. Curie (MSCA) per a empreses.
Aquesta sessió s'emmarca en una campanya de promoció de la CE per fomentar la participació de les PIMEs i el sector empresarial en aquest tipus d'accions.
MSCA finança la contractació i mobilitat d'investigadors en totes les fases de la seva carrera així com l'intercanvi de coneixements industria-acadèmia en tots els àmbits temàtics.
S'implementa a nivell de projectes individuals o en col·laboració i finança el 100% de les despeses del projecte.
Es tracta d'una molt bona oportunitat per a les empreses de contractar investigadors experimentats i tenir accés a coneixements i tecnologies d'altres entitats tant del món acadèmic com de l'àmbit empresarial.
En aquesta edició han participat 84 empreses i 10 universitats catalanes
El Govern de la Generalitat, a través de la Secretaria d'Universitats i Recerca, ha rebut 98 sol·licituds de projectes del Pla Doctorats Industrials, amb la participació d'un total de 84 empreses, 10 universitats catalanes, 13 centres de recerca i una gran infraestructura de recerca, el Barcelona Supercomputing Center (BSC).
Els 98 projectes pertanyen a tots els sectors empresarials, en especial del de ciències de la salut, seguit del de les TIC i d'enginyeria civil, entre d'altres.
La recerca capdavantera dels projectes es fa en àmbits tan diversos com el desenvolupament de noves vacunes, l'aplicació d'intel·ligència artificial en missions espacials, el vot electrònic de tercera generació o la producció de noves varietats d'arròs resistents a fongs.
La presentació de nous projectes no únicament es manté a l'alt nivell de la convocatòria anterior sinó que enguany s'han rebut més propostes que en l'edició del 2014.
Oberta la convocatòria per al 2016
El període de presentació de noves propostes resta obert per a les empreses i universitats que vulguin presentar nous projectes de cara a la convocatòria 2016.
Des de l'inici del Pla, el 2013 i fins el 2015, s'han posat en marxa més de 240 projectes amb la col·laboració de les universitats catalanes, tant públiques com privades, conjuntament amb 175 empreses, des de start-ups fins a grans companyies.
El Pla de Doctorats Industrials té com a objectius contribuir a la competitivitat i la internacionalització del teixit industrial català, captar talent, i formar doctors i doctores per a les empreses dins de projectes d'R+D+I. L'element essencial del procés de doctorat industrial és el projecte de recerca estratègic de l'empresa on el doctorand o la doctoranda desenvolupa la seva formació investigadora en col·laboració amb una universitat.
El Pla de Doctorats Industrials permet a les empreses atraure persones amb coneixements i competències d'alt valor afegit, accedir als grups més capdavanters d'universitats i centres de recerca i als seus equipaments i infraestructures, així com obtenir ajuts econòmics i beneficiar-se de les deduccions i bonificacions fiscals per a les activitats d'R+D+I.
Per a les universitats i els centres de recerca de Catalunya (CERCA), els projectes de doctorat industrial són una ocasió per transferir la seva tecnologia i els seus coneixements a l'entorn productiu i reforçar d'aquesta manera els vincles amb el món empresarial.
Per als futurs doctorands, es tracta d'una oportunitat magnífica per incorporar-se a un entorn altament innovador que combina la supervisió acadèmica de la tesi amb la tutoria que proveeixen les empreses en el marc d'un contracte laboral de tres anys de durada i que incorpora, a més, altres avantatges, com la matrícula gratuïta o una borsa de mobilitat internacional.
El Pla —gestionat per l'Agència de Gestió d'Ajuts Universitaris i de Recerca (AGAUR) i que compta amb la col·laboració de la Fundació Catalana per a la Recerca i la Innovació (FCRi)— té el suport de les 12 universitats catalanes i el món empresarial per afavorir la transferència de coneixement al sector productiu.
Més de 120 persones provinents del teixit empresarial català han participat avui a la jornada «Incentius per a la contractació de personal investigador - Pla de Doctorats Industrials i segell Pime Innovadora», organitzada per ACCIÓ, i que ha tingut lloc a la sala d'actes de la seva seu a Barcelona.
L'objectiu d'aquesta jornada ha estat donar a conèixer les diferents eines disponibles que faciliten la incorporació de personal qualificat a l'empresa per al desenvolupament d'actuacions d'R+D+I. En aquest marc, l'equip del Pla de Doctorats Industrials ha explicat a les persones assistents les característiques del Pla i com aquest facilita la identificació de professionals altament qualificats per executar un projecte d'investigació que sigui de l'interès de l'empresa.
Durant la jornada, a més del Pla de Doctorats Industrials, s'ha parlat de com es pot materialitzar un benefici fiscal associat a un projecte d'investigació, específicament, les bases d'aplicació de les bonificacions a la Seguretat Social.
També s'han exposat els criteris de compatibilitat existents entre ambdues tipologies d'incentius; els requisits, els beneficis i la manera d'obtenir el segell Pime Innovadora, i el programa d'acompanyament d'ACCIÓ per aplicar els incentius fiscals a la innovació.